a.

Merkinnän paikka i. Suodattimelliset tupakkatuotteet Merkintä on sijoitettava vaakasuoraan vähittäismyyntipakkauksen ulkopuolen takapinnalle ja myyntipäällykseen. Jos vähimmäiskokoa käytettäessä merkintä ei mahdu vaakasuoraan vähittäismyyntipakkauksen ulkopuolen takapinnalle, sitä saa kiertää 90 astetta ja sen saa sijoittaa vaakasuoraan vähittäismyyntipakkauksen takapinnalle tai mille tahansa ulkopuolen sivupinnalle. Merkinnän on oltava kaikissa tapauksissa selvästi näkyvissä. Merkinnän laatikoita ei saa erottaa toisistaan. Merkintä ei saa millään tavoin estää direktiivissä 2014/40/EU edellytettyjen terveysvaroitusten näkymistä. Merkinnät eivät saa olla kokonaan tai osittain muiden merkintöjen tai leimojen peitossa. Kun vähittäismyyntipaikkaus ja myyntipäällys avataan ohjeiden mukaisesti, merkintä ei saa repeytyä eikä siitä saa tulla lukukelvoton. ii. Suodattimet, joita pidetään kaupan käytettäväksi yhdessä tupakkatuotteiden kanssa Merkintä on sijoitettava vaakasuoraan pakkauksen ulkopuolen etu- tai yläpinnalle sen mukaan, kumpi niistä on selkeämmin näkyvissä. Jos vähimmäiskokoa käytettäessä merkintä ei mahdu kokonaan pakkauksen ulkopuolen etu- tai yläpinnalle, se voidaan sijoittaa vaakasuoraan osittain pakkauksen kahdelle pinnalle eli ylä- ja etupinnalle tai etu- ja sivupinnalle sen mukaan, kummat niistä ovat selkeämmin näkyvissä. Jos merkintää ei voi sijoittaa vaakasuoraan pakkauksen muodon tai koon vuoksi, sitä saa kiertää 90 astetta ja sen saa sijoittaa pystysuoraan. Merkinnän laatikoita ei saa erottaa toisistaan. Kun pakkaus avataan ohjeiden mukaisesti, merkintä ei saa repeytyä eikä siitä saa tulla lukukelvoton. b. Merkinnän koko Merkintä koostuu kahdesta vierekkäisestä samankokoisesta laatikosta, joista toinen on punainen ja toinen sininen, ja yhdestä suorakaiteen muotoisesta mustasta laatikosta, joka sijaitsee mainittujen kahden samankokoisen laatikon alapuolella ja sisältää tietotekstin ”SUODATTIMESSA ON MUOVIA”. Merkinnän korkeuden ja pituuden välinen suhdeluku on 1:2. i. Suodattimelliset tupakkatuotteet Jos vähittäismyyntipaikkauksen ulkopuolen takapinta on alaltaan alle 65 cm2, merkinnän vähimmäiskoko on 1,4 cm × 2,8 cm (3,92 cm2). Kaikissa muissa tapauksissa merkinnän on katettava vähintään 6 prosenttia pinta-alasta, johon se sijoitetaan. Merkinnän enimmäiskoko on 3 cm × 6 cm (18 cm2). ii. Suodattimet, joita pidetään kaupan käytettäväksi yhdessä tupakkatuotteiden kanssa Jos pakkauksen ulkopuolen etu- tai yläpinta, johon merkintä sijoitetaan, on alaltaan alle 65 cm2, merkinnän vähimmäiskoko on 1,4 cm × 2,8 cm (3,92 cm2). Kaikissa muissa tapauksissa merkinnän on katettava vähintään 6 prosenttia pinta-alasta, johon se sijoitetaan. Merkinnän enimmäiskoko on 3 cm × 6 cm (18 cm2). c. Merkinnän malli Merkinnän malli on esitettävä sellaisenaan ilman, että siihen lisätään tehosteita, sen värejä korjataan, sitä retusoidaan tai sen taustaa suurennetaan. Merkintä on esitettävä vähimmäisresoluutiolla 300 dpi, kun se on painettu todelliseen kokoon. Merkintää kehystää ohut valkoinen reuna. Tietotekstissä ”SUODATTIMESSA ON MUOVIA” on käytettävä isoja kirjaimia ja Helvetica Bold -kirjasinlajia. Kirjasinkoko on vähintään 5 pt ja enintään 14 pt. Jos tietoteksti käännetään jäsenvaltioiden yhdelle tai useammalle muulle viralliselle kielelle, käännetty tietoteksti on sijoitettava joko suoraan merkinnän alapuolelle tai suorakaiteen muotoiseen mustaan laatikkoon ensimmäisen kielen alapuolelle. Käännetyn tietotekstin on molemmissa tapauksissa oltava selvästi näkyvissä. Poikkeustapauksissa, joissa pakkauksen ulkopuolen etu- tai yläpinnan tila on rajallinen, jäsenvaltion yhdelle tai useammalle muulle viralliselle kielelle käännetty tietoteksti voidaan sijoittaa muualle pakkaukseen mahdollisimman lähelle merkintää paikkaan, jossa se on selvästi näkyvissä. Käännetyssä tietotekstissä on käytettävä isoja kirjaimia ja Helvetica Bold -kirjasinlajia. Kirjasinkoko on vähintään 5 pt ja enintään 14 pt. Jos muille kielille käännetty tietoteksti sijoitetaan suorakaiteen muotoiseen mustaan laatikkoon, merkinnän enimmäiskoosta on mahdollista poiketa. Käytettävät värikoodit ovat seuraavat: — Valkoinen: C = 0 / M = 0 / Y = 0 / K = 0 — Musta: C = 0 / M = 0 / Y = 0 / K = 100 — Punainen: C = 0 / M = 90 / Y = 60 / K = 0 — Sininen: C = 60 / M = 0 / Y = 0 / K = 0